งบทะลุ2.47ล้านล้าน ฟุ้งขาดดุล2แสนล้าน
โต้ง ฟุ้งกลาง ครม. งบปี 2557 ตั้งงบรายจ่าย 2.47 ล้าน ล้านบาท ขาดดุล 2 แสนล้านบาท
10 ต.ค. 2555

โต้ง ฟุ้งกลาง ครม. งบปี 2557 ตั้งงบรายจ่าย 2.47 ล้าน ล้านบาท ขาดดุล 2 แสนล้านบาท 
นายกิตติรัตน์ ณ ระนอง รองนายกรัฐมนตรีและ รมว.คลัง ชี้แจงในที่ประชุมคณะรัฐมนตรี (ครม.) เกี่ยวกับการพิจารณากรอบการ บริหารหนี้สาธารณะเมื่อวันที่ 9 ต.ค. ว่า การจัดทำงบประมาณรายจ่ายประจำปี 2557 นั้น เบื้องต้นจะมีวงเงินขาดดุลงบประมาณ 2 แสนล้านบาท หรือ 2% ของอัตราการขยายตัวทางเศรษฐกิจต่ำกว่าปีงบประมาณ 2556 ที่ขาดดุล 3 แสนล้านบาท
สำหรับงบประมาณปี 2557 มีวงเงินทั้งสิ้น 2.47 ล้านล้านบาท เพิ่มจากปีงบประมาณ 2556 ที่มีงบรายจ่าย 2.43 ล้านล้านบาท โดยคาดว่าจะสามารถจัดเก็บรายได้อยู่ที่ระดับ 2.27 ล้านล้านบาท จึงมั่นใจว่าการขาดดุลลดลงทำให้ต่างชาติเชื่อมั่นต่อเศรษฐกิจไทย
ที่ประชุม ครม.จึงมีมติเห็นชอบแนวทางการจัดทำงบประมาณ โดยในวันที่ 12 ก.พ. 2556 จะต้องเสนอให้ ครม.พิจารณาอีกครั้ง
วันเดียวกัน ที่ประชุม ครม.มีมติเห็นชอบแผนบริหารหนี้สาธารณะประจำปีงบประมาณ 2556 วงเงินดำเนินการ 2.04 ล้านล้านบาท โดยในจำนวนนี้เป็นหนี้รัฐวิสาหกิจที่ไม่ต้องขออนุมัติ ครม.ร่วม 1.27 แสนล้านบาท จึงเหลือวงเงินดำเนินการในแผนการก่อหนี้ 1.92 ล้าน ล้านบาท ในจำนวนนี้เป็นการก่อหนี้ใหม่ 7.17 แสนล้านบาท
นอกจากนี้ ครม.ยังมีมติเห็นชอบกรอบและงบประมาณการลงทุนของรัฐวิสาหกิจประจำปี 2556 จำนวน 1.04 ล้านล้านบาท โดยต้องเบิกจ่ายลงทุน 6.37 แสนล้านบาท เทียบกับปี 2555 ที่เบิกจ่าย 5.77 แสนล้านบาท